A **Magyar Állatorvosok Világszervezete** 2018. április 20-21. között tartotta meg nemzetközi szakmai konferenciáját a romániai Nagybányán. A két napos rendezvényen 253 állatorvos illetve állatorvostan hallgató vett részt, 5 országot képviselve (Magyarország, Románia, Szerbia, Szlovákia, Ukrajna). A színvonalas rendezvénynek a Hotel Mara és a Hotel Kárpátok adott otthont.

A budapesti Állatorvostudományi Egyetemet 42 hallgatóval képviseltük, valamint külön örömömre szolgált, hogy a többi régió hallgatói is jelen voltak. Szokás szerint az esemény előestéjén, csütörtök este érkeztünk meg a helyszínre. Felkerestük régen látott barátainkat és egy kellemes esti beszélgetés során új emberekkel is megismerkedtünk.

Pénteken a Hotel Kárpátokban zajlottak a plenáris ülés előadásai. A rendezvényt a résztvevők köszöntésévela Magyar Állatorvosok Világszervezetének elnöke, **dr. Szieberth István** nyitotta meg. A konferenciát köszöntötte **dr.** **Kelemen Hunor** az RMDSZ elnöke és **Crisan Danut** a romániai állatorvosi kamara részéről. Az első nap témái hagyományosan mindig járványügyi aktualitásokkal, szakmapolitikával, több régiót érintő ügyekkel foglalkoznak. Nem volt ez másképp most sem. A köszöntések után az üléselnök, **dr. Sziebert Gergely** nyitotta meg a plenáris előadásait. Első előadónk, egyben a két nap házigazdája, **dr.** **Sikó-Barabási Sándor** a romániai régió elnöke volt. Ezúton is köszönjük munkáját, hogy ismét egy színvonalas rendezvényt tudhat maga mögött a Világszervezet. Előadásában az egész Európát lázban tartó afrikai sertéspestis romániai helyzetéről számolt be. Nemcsak maga a betegség került ismertetésre, hanem a járványügyi helyzetet kísérő jogszabályok, törvények, kötelezettségek is. Előadónk felhívta a figyelmet arra is, hogy a vírus terjedésében a legnagyobb szerepe az embereknek van, éppen ezért fontos feladat felvenni a kapcsolatot és megfelelően tájékoztatni a civileket. Legalább ugyanennyire fontos az országok közötti összefogás is.

A következő előadás átfogó képet adott Európa jelenlegi járványügyi helyzetéről. **Dr. Bognár Lajos**, Magyarország országos főállatorvosa ismertette a blue tongue („kék nyelv”) betegség ellen sikeresen alkalmazott célzott surveillance programot. A következő említett kór a főleg kérődzőket érintő Pox vírus okozta bőrcsomósodás (LSD) volt. A megfelelő vakcinázásoknak és a megelőzési együttműködéseknek köszönhetően Magyarországot jelenleg nem fenyegeti a vírus, viszont szükség esetére rendelkezünk vészvakcinázási tervvel.

A tavalyi évben milliárdos gazdasági kárt okozott Magyarországnak a madárinfluenza, közel 3 millió szárnyast kellett kényszervágni. Jelenleg a legfontosabb járványvédelmi szempont a telepek higiéniai státusza.

A soron következő betegség az afrikai sertéspestis volt. Főállatorvos úr tájékoztatott minket a vírus megjelenésével hatályba lépő húskereskedelmi korlátozásokról, lehetséges gazdasági károkról. Hangsúlyozta, itt is mennyire meghatározó a terjedésben az emberi tényező, tehát elengedhetetlen a lakossággal, de még inkább a vadásztársaságokkal való napi szintű kommunikáció. Akkor még nem tudhattuk, de a konferencia után két nappal, április 23-án hétfőn, a Nemzeti Élelmiszerlánc-biztonsági Hivatal (NÉBIH) laboratóriuma afrikai sertéspestis (ASP) vírusát mutatta ki vaddisznóból a Heves megyei Gyöngyös közelében. Továbbá április 29-én, egy Mátrafüreden elhullott vaddisznó kocából izolálták a vírust.

A lovakat érintő fertőző kevésvérűséggel kapcsolatban pedig megtudtuk, hogy Európán belül főleg Olaszország és Románia érintett. Magyarországon eredményesen működik a prevenciós monitoring program, mely során a lovakat 3 évente kötelezően kell vizsgálni a betegségre (utazó és versenylovakat évente).

A főállatorvos urat a budapesti Állatorvostudományi Egyetem rektora és egyben a Világszervezet alelnöke, **dr. Sótonyi Péter** követte. Rektor úr az állatorvos képzés jelenét és jövőjét vázolta fel a hallgatóságnak. Minket, fiatalokat a kitartásra és a küzdeni akarásra buzdított. Kiemelte az élethosszig tartó folyamatos tanulás, a friss tudás hatalmát, mely szakmánk elengedhetetlen velejárója. Egyetemünk jövőbeli terveiről is szólt pár szót. Célunk az amerikai akkreditáció elnyerése, valamint folyamatosan bővül az idegen nyelvű hallgatók létszáma. Ismertette a 2017. szeptemberében életbe lépett hetesi gyakorlatot, mely során első évfolyam hallgatói a félév során 10 fős csoportokban egy-egy hetet töltenek az üllői Dóra major Tangazdaságban. Minden félévben más és más haszonállat gondozását, ápolását, életmódját figyelhetik meg, ezáltal kerül közelebb a hallgatókhoz a haszonállat-gyógyászat. Hamarosan bevezetésre kerül a mostani 10 elméleti +1 gyakorlati féléves képzés mellé egy plusz 12. gyakorlati félév. Ez szintén a hallgatók szakmában való elhelyezkedését hivatott segíteni. A színvonalas elméleti képzés után így még 1 évig az egyetem keretein belül, de már a gyakorlatban tanulhatnak a hallgatók.

A kávészünetután a felfrissült hallgatóság a szolgáltató állatorvosok mindennapjaiba pillanthatott be **dr. Gönczi Gábor**, a Magyar Állatorvosi Kamara elnökének előadásában. A különböző praxistípusok összehasonlítása révén útmutatást kaphattunk, hogy az adott területen mi a jövő: specializálódni a kisállat praxisban vagy éppen koncentrálódni telepi szinten a haszonállat praxisban.

**Dr. Ózsvári László** a budapesti Állatorvostudományi Egyetem oktatási rektorhelyettese hasznos tippekkel látta el a praxistulajdonos kollegákat arra az esetre, ha praxisukat szeretnék eladni.

A plenáris nap utolsó előadója **dr. Gombos Zoltán** a lófélék szállításának európai szabályait ismertette.

A szakmai előadások után egy ízletes ebéd, majd a kulturális program következett. Hagyományosan, minden konferencia helyszínén egy idegenvezető által vezetett városnéző túra a délutáni program. A résztvevők 3 csoportra szétválva tekinthették meg a napsütéses Nagybánya látnivalóit. Többek között a város védőszentjéről elnevezett Szent István tornyot, a Szentháromság templomot, a Mészárosok tornyát, a csodálatos főteret, illetve a nagybányai Művésztelep fennmaradt alkotásait.

A városnéző séta után mindenki visszatért a szállásra és a vacsorához készülődött. Az este fénypontja a fogadás műsora volt. A Szamosardói Kós Károly Általános Iskola Bokréta Néptánccsoportja szebbnél szebb táncokkal kápráztatott el minket. A vacsora után kötetlen beszélgetés zajlott egészen hajnalig. Ilyenkor számtalan történet elevenedik meg, barátságok szövődnek, ismeretségek kötődnek. Vannak, akik csak évente kétszer, a tavaszi és az őszi MÁVSZ konferencián találkoznak, így van mit mesélni egymásnak. Hallgatók és állatorvosok kötetlenül együtt sztorizgattak.

A konferencia második napján a résztvevők érdeklődésüknek megfelelően 2 csoportra váltak. Az aznapi szekciók 2 teremben párhuzamosan mentek az előadások. Az aznapi konferencia a lovakról és a kisállatokról szólt.

A lovas szekciót **dr. Bakos Zoltán** a Lógyógyászati Tanszék és Klinika belgyógyász állatorvosa nyitotta meg. Témája a lovak májbetegségeinek diagnosztizálása volt. Főleg a háttérbe szoruló, ám annál nagyobb jelentőséggel bíró laboratóriumi vizsgálatokról és vérparaméterekről beszélt.

Ezt követően a lovak fertőző betegségeiről tartott lebilincselő előadást a NÉBIH Állategészségügyi Diagnosztikai Igazgatóságának vezetője, **dr. Abonyi Tamás**. Említésre került a fertőző kevésvérűség, az afrikai lópestis, a nyugat-nílusi láz (WNF) és a tenyészbénaság jellemző tünetei, kórformái, laboratóriumi diagnosztikája és jogi következményei.

Majd **dr. Gere István** tartott élménybeszámolót Svédországban szerzett lófogászati tapasztalatairól.

Kávészünet után ismét **dr. Sótonyi Péter** tartott előadást a lovak hátulsó végtagjának anatómiájáról. Előkészítve ezzel a terepet **dr. Bodó Gábor**nak, a  Lógyógyászati Tanszék és Klinika vezetőjének. Bodó doktor úr a hátulsó végtag sántaság vizsgálatát és betegségeit mutatta be**,** videókkal és saját esetekkel illusztrálva. A szekció utolsó előadója **dr. Bába András**, a MÁOK Lógyógyász Tagozatának alelnöke a kancák sikeres szaporodásbiológiai menedzseléséről és ultrahangvizsgálatáról tartott előadást.

A kisállat szekcióban **dr. Bíró Péter András** a szívférgesség egy új oldalát, a francia szívférgességet ismertette a hallgatósággal. **dr. Nagy András** érdekes és ritka toxikológiai és kórbonctani eseteket mutatott be, míg **dr. Vizi Zsuzsanna** pedig a folyadékterápia gyakorlati alkalmazásáról és jelentőségéről számolt be.

Kávészünet után **dr. Kiss Károly** ortopédiai esetekkel folytatta a színvonalas előadások sorát. Majd szintén az ortopédia tudományát ismertette **dr. Bánfi András**, akinek témája a kölyökkori és fiatalkori elváltozások valamint azok megelőzése volt. A szekció utolsó előadója **dr. Dáné László** a védőoltások esetleges mellékhatásait, kontraindikációit ismertette.

Az előadások utáni ebédnél elbúcsúztunk az ismerősöktől, majd jó utat kívánva hazaindultunk.

A hétvége remek alkalmat teremtett határon túl ívelő barátságok, ismeretségek kialakításához, szakmai problémák megvitatásához. A konferencia helyi szervezői, illetve az elnökségi tagok több hónapos nagyszerű munkájának köszönhetően egy szakmailag rendkívül színvonalas előadásokat magába foglaló, csodálatos hétvégén vehettünk részt. Munkájukat ezúton is köszönjük!

A résztvevők nevében teljes meggyőződéssel mondhatom, hogy aki ott volt, az jól érezte magát és mind szakmai, mind pedig kulturális élményekkel gazdagodott. Ősszel találkozunk Belgrád-Zimonyban!

**Moldován Panna**

MÁVSZ hallgatói tagozat elnöke

Budapest, 2018. május 1.